Hawn żviluppi li għaddejjin fil-ħajja ta' kuljum li jitolbu attenzjoni. Jitolbu li ma jiġux injorati proprju għax jolqtu ħajjiet il-bnedmin. Għamilna dawn il-festi tal-Milied b'sitwazzjoni barra mis-soltu. Numru ta' bnedmin li qed jitilqu minn pajjiżhom, jissugraw ħajjithom fuq dgħajjes xejn sodi fil-baħar Mediterran, sabu ruħhom f'pożizzjoni iktar iebsa. Tmur fejn tmur, il-kliem kien marbut ma' kif numru ta' bastimenti ġabruhom u daħlu għall-irdoss f'pajjiżna minn baħar dejjem iktar imqalleb. Il-President tar-Repubblika, il-Ħamis, lill-Korp Diplomatiku kellmitu ċar dwar dan. Stqarret dak li naqblu miegħu: li l-Ewropa qegħda titlef id-dimensjoni soċjali u minflok qed torbot lilha nfisha iktar ma' dik ekonomika. Mhux biss, imma saħqet li ma kellux ikun il-każ li numru ta' familji, nisa u tfal jitħallew daqshekk fit-tul fil-perikolu. Meta niġu f'pożizzjoni, bħala poplu, li naraw dak li seħħ u nintmissux, inkunu qed nitilfu biċċa importanti minn dak li aħna. Ir-regoli tal-liġi huma neċessarji biex nifhmu, imma dawn iridu jitħaddmu mhux biss b'ġustizzja, imma wkoll bi ħniena. Dak li seħħ Ċertament, dan mhuwiex suġġett faċli. Mhux biss, imma nistgħu niddiskutu fit-tul u ngħidu li din mhix problema ta' pajjiżna biss, imma hija waħda Ewropea. Imma meta s-sitwazzjoni tkun f'ħoġorna, irridu nassiguraw li ma nintilfux f'wisq pożizzjonijiet riġidi. Irridu naċċettaw li ssograjna bil-ħajja tal-oħrajn biex nasserixxu punt politiku. L-agħar f'dan hu li hemm min iċapċap, mhux tant għax dawn il-povri finalment ġew milqugħa u salvati, imma għax għandna nagħlqu l-bibien tas-solidarjetà. L-agħar f'dan hu li meta tmur lejn l-estrem, tispiċċa mingħajr ma trid fuq l-istess pożizzjonijiet ta' partiti tal-lemin estrem. Dak li qed iseħħ F'dan, huwa iktar ċar li qed ikun hemm konfużjoni f'moħħ il-poplu. Illum għandna ferm u ferm iktar persuni li nġiebu f'dawn il-gżejjer biex jaħdmu. Uħud regolarizzati, diversi oħra le. Uħud għandhom kundizzjonijiet tajba. Uħud, li ngħid li qegħdin jiżdiedu, m'għandhomx din is-sitwazzjoni u qed ibatu sew. Din il-pożizzjoni qed tiżviluppa sew. Hawn miżerja miżjuda ta' dawk li nġiebu, jew ġew hawn, u mhumiex qed jgħixu fi djar u fil-minimu tad-dinjità umana. Qed nisimgħu b'abbużi u b'aġir xejn tajjeb. Kirjiet, pagi, ħlasijiet qawwija u kuntratti li ma konniex smajna bihom qabel. Mingħajr kontroll L-immigranti irregolari huwa llum f'minoranza qawwija, imma jieħu fuqu l-kritika ta' wħud għax jiġi mħallat ma' oħrajn. L-agħar f'dan hu li ma kienx hemm distinzjoni ekonomika. Għax ir-realtà l-bogħod mill-aljenazzjoni ta' kuljum hija li hawn ferm iktar bnedmin li qegħdin ibatu. Qed ibatu fil-ħajja tagħhom ta' kuljum. Ibatu fil-kundizzjonijiet soċjali tagħhom. Pagi li mhumiex adegwati, li mhumiex tajba biex il-bniedem ilaħħaq mal-ħajja. L-għoli tal-ħajja żdied sew, u l-poplu qiegħed iħossu fil-but tiegħu. Il-kirjiet f'pajjiżna Ħadd, f'dan, ma jista' jiċħad li l-kirjiet f'pajjiżna żdiedu b'mod qawwi. Qed imissu proprju ma' dan dawk li huma l-iktar f'diffikultà ekonomika. Il-paga mhix isservi, anki meta l-koppji jaħdmu t-tnejn, aħseb u ara għal dawk li jkunu waħedhom. Hemm realtà ta' bnedmin li qed iħossuhom mhedda fil-kundizzjoni soċjali tagħhom. Bnedmin li jagħrfu li jistgħu jiġu f'pożizzjoni fejn ma jkollhomx fejn jgħixu. Bnedmin li qed jinkwetaw għall-futur ta' wliedhom. Li qed iħossu li daħlu f'ċirku vizzjuż, fejn it-tama li jimxu 'l quddiem qegħda tintilef. Aljenazzjoni Dan jinkwetana iktar. Għal żewġ raġunijiet prinċipali. L-ewwel: għax b'dak li għaddej fid-dinja ser naraw żieda fil-prezzijiet, u ser nidħġlyu għal kriżijiet ekonomiċi ġodda.l It-tieni: għax flok qed niddiskutu dak li l-bnedmin f'pajjiżna qed iħossu, irridu nitkellmu fuq ħwejjeġ oħra. Nifhmu li l-Gvern għandu interess qawwi li dawn il-problemi soċjali ma jidhrux. Għandu interess jibgħat il-messaġġ barra li kollox huwa sew, u li l-problema hija f'ħoġorna. Nifhmu li għandu saħħa medjatika qawwija ferm iktar minn tagħna, imma dan ma jibdilx il-verità u r-realtà. Xorta niġu għaliha Anki jekk dan huwa mument partikolari fil-politika, xorta, għada pitgħada, il-Gvern irid jiffaċċja din ir-realtà li ġieb huwa stess. Il-kundizzjoni umana llum hija gravi għal dawk li huma minn taħt. Din ma tinbidilx bil-propaganda, anqas mat-trapass taż-żmien. Anzi, kif nafu tajjeb, ser tibqa' tiżdied. Ser jibqa' jkollha żieda fil-bnedmin li jsofru. Ser jibqa' jkollna iktar minn dawk li mhux ser ilaħħqu mal-ħajja ta' kuljum. F'dan għandha tkun prijorità nazzjonali li dan jiġi mistħarreġ tajjeb u li jinbnew miżuri biex din il-miżerja tieqaf.
Il-Kondizzjoni Umana